दत्त (रीतिग्रंथकार कवि)
दत्त नाम के कई कवि हुए हैं- प्राचीन माढ़ि (कानपुर) वाले 'दत्त', मऊरानीपुर के निवासी जनगोपाल 'दत्त', गुलज़ार ग्रामवासी दत्तलाल 'दत्त' और 'लालित्यलता' के रचयिता कवि दत्त। ये सभी कवि अपनी रचनाओं में 'दत्त' या कभी-कभी 'दत्तकवि' (छंदपूर्ति के लिये कविनाम) का प्रयोग करते हैं जिसके कारण यह निश्चय कर पाना कठिन होता है कि कौन रचना किस दत्त कवि की है। 'कविदत्त' और 'दत्तकवि' नाम से 'दिग्विजयभूषण' में दो, 'शिवसिंहरोज' में तीन और 'मिश्रबंधु विनोद' में दो कवियों का स्पष्ट एवं पृथक्-पृथक् उल्लेख हुआ है। किंतु इनमें सर्वाधिक महत्वपूर्ण और प्रसिद्ध हैं 'लालित्यलता' संज्ञक उत्कृष्ट रीतिग्रंथ के प्रणेता कवि दत्त।